Нарткъалэ къыщызэIуахынущ диализ центр
КъБР-м узыншагъэр хъумэнымрэ курортхэмкIэ и министр Шэт Ирмэрэ Кавказ Ищхъэрэ нефрологие центрым и унафэщI Ханукаев Михаилрэ иджыблагъэ щызэхуэзам тепсэлъыхьащ Нарткъалэ къыщызэIуахыну диализ центрым и ухуэныгъэхэр зэрекIуэкIым. А зэIущIэм хэтащ центрым и дохутыр нэхъыщхьэ Хьэтщыкъуэ Анзоррэ «Иджырей медицинэ технологиехэр» IуэхущIапIэм и къызэгъэпэщакIуэ Шэрхъ Мухьэмэдрэ.
Центрыр зыгъэхьэзыр лэжьакIуэхэр.
Хьэтщыкъуэ Анзор къызэрыджиIамкIэ, гемодиализ хуэныкъуэу, нэгъуэщIу жыпIэмэ, я лъыр Iэмал имыIэу гъэкъэбзэн хуейуэ республикэм ису цIыхуи 168-рэ къыхэтхыкIауэ щыIэщ. Мы зэманым зи жьэжьейр зэуз сымаджэхэм гемодиализыр щрагъэкIуэкI республикэ клиникэ сымаджэщым.
ЩIэуэ къызэIуахыну центрым пщIэншэу медицинэ дэIэпыкъуныгъэ щагъуэтыфынущ цIыху 210-м. Сыт и лъэныкъуэкIи зыхуей хуэзэу къызэгъэпэща пэшитхум диализ щащIыну тIысыпIэу 35-рэ иIэщ. Сымаджэм и лъыр гъэкъэбзэным сыхьэти 4-4,5-рэ токIуадэ, центрыр махуэми жэщми лэжьэнущ. Хьэтщыкъуэм къыхигъэщащ а IуэхущIапIэр дуней псом щыцIэрыIуэ фирмэхэм къыщIагъэкIа иджырей IэмэпсымэхэмкIэ къызэрызэрагъэпэщар, абы къыхэкIыуи, сымаджэхэм фIагъ лъагэ зиIэ медицинэ дэIэпыкъуныгъэ зэрыратыфынур. «Дэ ди къалэныр сымаджэм и узыншагъэм кIэлъыплъыным и закъуэкъым, атIэ и лэжьыгъэ Iыхьэр ищIэжыфу щытынымкIэ Iэмал еттын хуейщ», — жиIащ абы.
Ханукаев Михаил ухуэныгъэ лэжьыгъэхэм я фIагъым арэзы ящIащ. Абы жиIащ Кавказ Ищхъэрэ нефрологие центрым и филиалхэр хэгъуэгу псоми зэрыщылажьэр, кIэлъыплъыныгъэхэм къызэрагъэлъэгъуамкIи, нэхъ мыхьэнэшхуэ зиIэхэр Нарткъалэ щаухуа диализ центрым хуэдэхэрауэ зэрыщытыр. Ханукаевым къыхигъэщащ диализ центрыр санитар жыпхъэхэмрэ хабзэхэмрэ тету зэраухуар, мыбы щыIэ тыншыпIэхэм хуэдэхэм къызэрыгуэкI сымаджэщхэм узэрыщримыхьэлIэнур.
Шэрхъ Мухьэмэд зэрыжиIамкIэ, я IуэхущIапIэр иджы япэу мыпхуэдэ ухуэныгъэ гугъум ирихьэлIэу аращ икIи яфIэгъэщIэгъуэну абы зрапщытащ, я лэжьыгъэм къыщагъэсэбэпари технологиещIэрщ. Апхуэдэхэщ, псалъэм папщIэ, пэшхэм щIэт хьэуар зыгъэкъабзэ, температурэр тэмэму щызыгъэт Iэмэпсымэхэр. ЖыпIэнурамэ, санитарно-эпидемиологие хабзэхэм ткIийуэ тету псори къызэрагъэпэщащ. IуэхущIапIэр щхьэхуэу къагъэплъ, абы электрокъарур кIапситIкIэ къокIуалIэ: зыр республикэм, адрейр Ставрополь крайм яйщ. Апхуэдэу щIыщытыр зыгуэр къэхъу хъужыкъуэмэ, я лэжьыгъэр зэпымыун щхьэкIэщ. Центрым и унэр хуэщIащ гу цIыкIум ис ныкъуэдыкъуэхэми зрагъэIэзэныр къаймыхьэлъэкIыным.
Шэт Ирмэ и псалъэхэм къызэрыхэщамкIэ, ухуэныгъэ лэжьыгъэхэр мазитIым къриубыдэу зэфIэкIынущ, иджыпсту сымаджэхэр абы зэрекIуэлIэну Iуэхур зэхагъэкI. Центрыр Нарткъалэ и район сымаджэщми дэлэжьэнущ, абы къекIуалIэхэр нэгъуэщI медицинэ дэIэпыкъуныгъэ хуэныкъуэ хъумэ, зыкъыщIагъэкъуэн папщIэ.
Щомахуэ Лилэ.
